2. ปัจจัยความเสี่ยง

2.1 ความเสี่ยงจากนโยบายในการดำเนินธุรกิจของบริษัท

เดิมบริษัทฯ มีปัจจัยความเสี่ยงจากการดำเนินธุรกิจของบริษัทฯ
เนื่องจากพึ่งพิงลูกค้าในแถบพื้นที่ชายฝั่งทะเลตะวันออก โดยเฉพาะในเขตอำเภอบ้านฉาง
จังหวัดระยอง และใกล้เคียง ทำให้โครงการของบริษัทฯ
ต้องพึ่งพาการเติบโตของโครงการพัฒนาในบริเวณพื้นที่ดังกล่าวเพียงอย่างเดียว ในปี 2547 บริษัทฯ
ได้ขยายการลงทุนโครงการพัฒนาธุรกิจอสังหาริมทรัพย์เข้ามายังกรุงเทพมหานคร
เนื่องจากเป็นพื้นที่ที่มีศักยภาพทางธุรกิจซึ่งจะช่วยลดความเสี่ยงจากการดำเนินธุรกิจของบริษัทฯ
จากเดิมที่เน้นลูกค้าในแถบพื้นที่ชายฝั่งทะเลตะวันออกเพียงอย่างเดียว
และยังเป็นการเพิ่มช่องทางในการสร้างรายได้ให้แก่บริษัทฯ
โดยที่ยังคงดำเนินธุรกิจบางส่วนในพื้นที่อำเภอบ้านฉาง จังหวัดระยอง ต่อไป

ในปี 2554 ธุรกิจอสังหาริมทรัพย์ค่อนข้างผันผวน โดยในช่วงต้นปีถึงกลางปีธุรกิจเริ่มมีแนวโน้มที่ดี
ตามภาวะเศรษฐกิจที่มีการเติบโต
ประกอบกับรัฐบาลออกนโยบายบ้านหลังแรกเพื่อช่วยเหลือผู้มีรายได้น้อยด้วยมาตรการเงินกู้ไม่มีดอกเบี้ย
3 ปี และได้รับการยกเว้นภาษี แต่ในช่วงปลายปี 2554 เกิดวิกฤตการณ์น้ำท่วมใหญ่ในหลายพื้นที่
รวมทั้งกรุงเทพฯและปริมณฑล
ทำให้ธุรกิจอสังหาริมทรัพย์โดยเฉพาะในพื้นที่ที่ได้รับผลกระทบจากภัยน้ำท่วมหยุดชะงักไปและต้องใช้เวลาฟื้นตัวอีกระยะหนึ่ง

ตลาดอสังหาริมทรัพย์ ในปี 2555
แม้จะมีปัจจัยหนุนจากนโยบายบ้านหลังแรกเพื่อช่วยเหลือผู้มีรายได้น้อยด้วยมาตรการเงินกู้และลดหย่อนภาษีของรัฐบาลดังกล่าวข้างต้น
และภาวะเศรษฐกิจที่มีการเติบโตเพราะผู้บริโภคส่วนหนึ่งมีกำลังซื้อเพิ่มขึ้นจากการปรับขึ้นเงินดือนและค่าจ้าง
แต่ก็อาจมีปัจจัยเสี่ยงที่มีผลกระทบต่อธุรกิจ ได้แก่ สถานการณ์ความขัดแย้งทางการเมือง
ราคาน้ำมันที่สูงขึ้นอย่างต่อเนื่อง ราคาวัสดุก่อสร้างและค่าแรงที่เพิ่มขึ้น นอกจากนี้
ผู้บริโภคที่ผ่านประสบการณ์อุทกภัยใหญ่ในปี 2554 มา ยังมีความหวั่นไหวต่อสถานการณ์น้ำท่วม
และหันไปสนใจที่อยู่อาศัยในแนวสูงประเภทคอนโดมิเนียม
และในพื้นที่ที่ไม่ได้รับผลกระทบจากน้ำท่วมมากขึ้น
หลายผู้ประกอบการได้กระจายความเสี่ยงด้วยการหันไปลงทุนไปพัฒนาโครงการอาคารชุดในพื้นที่ที่ไม่ได้รับผลกระทบจากอุทกภัย
อีกทั้งกระจายความเสี่ยงไปพัฒนาโครงการในส่วนภูมิภาคที่ไม่ได้รับผลกระทบจากน้ำท่วม ซึ่งบริษัทฯ
จะต้องดำเนินธุรกิจอย่างรอบคอบและปรับตัวให้เหมาะสมกับสถานการณ์มากขึ้น

2.2 ความเสี่ยงจากการสร้างบ้านก่อนขาย

บริษัทฯยังคงนโยบายสร้างบ้านก่อนขายเพื่อให้สอดคล้องกับความต้องการของตลาดทั้งบ้านในกรุงเทพมหานครและอำเภอบ้านฉาง
จังหวัดระยอง แทนการเริ่มสร้างบ้านเมื่อลูกค้าจองซื้อ ส่งผลให้บริษัทฯ
ต้องใช้เงินทุนล่วงหน้าในการก่อสร้างบ้านสูงขึ้นกว่าปกติทั่วไป
เนื่องจากไม่ได้รับเงินจากลูกค้ามาเป็นเงินทุนหมุนเวียนในระหว่างก่อสร้าง บริษัทฯ
จึงมีความเสี่ยงจากการที่สร้างบ้านเสร็จก่อนขายแต่อาจไม่สามารถขายได้ทันตามกำหนดเวลาที่คาดการณ์ไว้
ซึ่งจะทำให้บริษัทฯ มีภาระสินค้าคงเหลือในปริมาณสูง และหากสินค้าคงเหลือดังกล่าวค้างนานเกินไป
ส่งผลต่อความสามารถในการทำกำไรของบริษัทฯ อย่างไรก็ตาม แม้มีสินค้าคงเหลือ
บริษัทก็ยังไม่มีปัญหาสภาพคล่องแต่อย่างใด นอกจากนี้
การสร้างบ้านก่อนขายเป็นการเสริมสร้างความเชื่อมั่นของลูกค้าที่ได้เห็นบ้านที่สร้างเสร็จหรือใกล้เสร็จแล้ว

บริษัทฯได้มีการศึกษาและสำรวจพฤติกรรมผู้บริโภค แนวโน้มความต้องการบ้าน รูปแบบ
และสิ่งอำนวยความสะดวก จากลูกค้าที่เข้าเยี่ยมชมโครงการและศึกษาจากสภาพตลาดโดยรวม
เพื่อใช้เป็นข้อมูลในการวิเคราะห์ความต้องการของลูกค้า เพื่อให้บริษัทฯ
สามารถสร้างบ้านที่ตรงกับความต้องการของลูกค้า
และสามารถขายและโอนกรรมสิทธิ์ได้ตามกำหนดเวลา
รวมทั้งได้มีการบริหารการก่อสร้างด้วยการทยอยสร้างในจำนวนที่มากพอกับความต้องการในตลาดและสามารถขายได้ในเวลาที่บ้านสร้างเสร็จพอดีหรือสร้างเสร็จไม่นานโดยไม่สูญเสียโอกาสที่จะทำการขาย
ซึ่งจะทำให้บริษัทฯไม่มีภาระสินค้าคงเหลือมากจนเกินไป

2.3 ความเสี่ยงเกี่ยวกับการเพิ่มขึ้นของต้นทุนในการก่อสร้าง

การที่ราคาน้ำมันสูงขึ้นอย่างต่อเนื่อง
รวมทั้งค่าแรงที่ปรับเพิ่มขึ้นส่งผลให้ราคาวัสดุก่อสร้างรวมทั้งค่าก่อสร้างเพิ่มขึ้น
อย่างไรก็ตามในหลายโครงการของบริษัทฯได้ทำสัญญาว่าจ้างผู้รับเหมาก่อสร้างในราคาค่าจ้างที่รวมค่าวัสดุก่อสร้างและแรงงานไว้แล้วซึ่งในสัญญาว่าจ้างได้กำหนดมูลค่าไว้คงที่ทำให้บริษัทฯสามารถควบคุมต้นทุนได้ในระดับหนึ่ง